Keywords

Summary



Keywords

1. Odvolanie – Dôvody – Spochybnenie preberajúce dôvody a argumenty uplatnené pred Všeobecným súdom, ktoré sa týkajú výkladu alebo použitia práva Únie Všeobecným súdom – Prípustnosť

(Článok 256 ods. 1 druhý pododsek ZFEÚ)

2. Pomoc poskytovaná štátmi – Preskúmanie Komisiou – Rozhodnutie začať konanie vo veci formálneho zisťovania podľa článku 88 ods. 2 ES – Rozhodnutie založené na neúplných skutkových okolnostiach alebo na nesprávnej právnej kvalifikácii týchto skutkových okolností – Prijatie rozhodnutia o zmene – Prípustnosť – Právna kvalifikácia zhodná s kvalifikáciou rozhodnutia o začatí konania

(Článok 88 ods. 2 ES)

3. Odvolanie – Dôvody – Nedostatok odôvodnenia – Implicitné odôvodnenie všeobecným súdom – Prípustnosť – Podmienky

(Článok 256 ZFEÚ; Štatút Súdneho dvora, článok 36 a článok 53 prvý odsek)

4. Pomoc poskytovaná štátmi – Preskúmanie Komisiou – Začatie konania vo veci formálneho zisťovania – Maximálna lehota dva mesiace – Neuplatniteľnosť v prípade neoznámenej pomoci

(Články 87 ES a 88 ES; nariadenie Rady č. 659/1999, článok 4 ods. 5, článok 7 ods. 6 a článok 13 ods. 2)

5. Pomoc poskytovaná štátmi – Preskúmanie Komisiou – Povinnosť skončiť v primeranej lehote predbežné preskúmanie začaté na základe sťažnosti – Posúdenie in concreto – Rozsah

(Články 87 ES a 88 ES)

6. Odvolanie – Dôvody – Nesprávne posúdenie skutkového stavu – Neprípustnosť – Preskúmanie posúdenia dôkazov Súdnym dvorom – Vylúčenie okrem prípadov skreslenia

(Článok 256 ods. 1 ZFEÚ; Štatút Súdneho dvora, článok 58 prvý odsek)

7. Pomoc poskytovaná štátmi – Existujúca pomoc a nová pomoc – Opatrenie zmeny existujúcej schémy pomoci – Kvalifikácia ako nová pomoc

[Nariadenie Rady č. 659/1999, článok 1 písm. c); nariadenie Komisie č. 794/2004, článok 4 ods. 1; oznámenie Komisie 98/C 74/06]

8. Pomoc poskytovaná štátmi – Zlučiteľnosť pomoci so spoločným trhom – Pomoc prinášajúca zlepšenie finančnej situácie podniku príjemcu bez toho, aby bola potrebná na dosiahnutie cieľov stanovených v článku 107 ods. 3 ZFEÚ – Pomoc, ktorá musí byť nevyhnutná na rozvoj znevýhodnených regiónov – Kritériá posúdenia nevyhnutnosti pomoci

(Článok 107 ods. 3 ZFEÚ)

9. Pomoc poskytovaná štátmi – Preskúmanie Komisiou – Celkové preskúmanie schémy pomoci – Prípustnosť

(Články 107 ZFEÚ a 108 ZFEÚ)

10. Pomoc poskytovaná štátmi – Zlučiteľnosť pomoci so spoločným trhom – Prípadná legitímna dôvera dotknutých strán – Ochrana – Podmienky a obmedzenia

(Článok 108 ZFEÚ)

Summary

1. Pozri text rozhodnutia.

(pozri bod 47)

2. Iste je pravda, že predpisy upravujúce konanie v oblasti štátnej pomoci výslovne neupravujú možnosť prijať rozhodnutie o zmene a rozšírení prebiehajúceho konania.

To však nemôže viesť k tomu, že sa Komisii zakáže vykonať zmenu alebo prípadne rozšírenie konania vo veci formálneho zisťovania, ak zistí, že pôvodné rozhodnutie o začatí konania sa zakladalo na neúplných skutočnostiach alebo na nesprávnom právnom posúdení týchto skutočností.

(pozri body 50, 51)

3. Pozri text rozhodnutia.

(pozri bod 56)

4. Zo znenia článku 4 ods. 5 a článku 7 ods. 6 nariadenia č. 659/1999 o uplatňovaní článku 88 ES jednoznačne vyplýva, že sa uplatnia len v prípade oznámenej pomoci. Okrem toho článok 13 ods. 2 tohto nariadenia výslovne stanovuje, že v prípade možnej protiprávnej pomoci Komisia nie je viazaná lehotou stanovenou najmä v článku 4 ods. 5 a článku 7 ods. 6 uvedeného nariadenia.

Komisia totiž v prípade neoznámenia spornej schémy nepodlieha pravidlu dvojmesačnej lehoty na preskúmanie stanovenej v článku 4 ods. 5 nariadenia č. 659/1999.

(pozri body 74, 75)

5. Komisia má v rámci konania o preskúmaní štátnej pomoci povinnosť konať v primeranej lehote a počas fázy predbežného preskúmania nie je oprávnená zotrvávať v stave nečinnosti.

Primeranosť lehoty konania sa posudzuje v závislosti od okolností vlastných každej veci, kam patrí aj zložitosť veci a správanie účastníkov konania.

(pozri body 81, 82)

6. Pozri text rozhodnutia.

(pozri bod 88)

7. Opatrenie, ktoré povoľuje zohľadniť niektoré projekty, ktorých realizácia sa začala pred podaním žiadosti o pomoc, predstavuje zmenu existujúcej schémy pomoci, keď vnútroštátny zákon zriaďujúci túto schému neobsahuje úpravu časového vzťahu medzi podaním žiadosti o pomoc a začatím prác a keď orgány členského štátu Komisiu informovali, že poskytnutie pomoci stanovenej týmto zákonom sa môže vzťahovať len na projekty, ktoré musia byť realizované „neskôr“, a že táto podmienka je potvrdená vo vykonávacích ustanoveniach uvedeného zákona.

Okrem toho takáto zmena nemôže byť posúdená ako čisto formálna alebo administratívna zmena v zmysle článku 4 ods. 1 nariadenia č. 794/2004 vykonávajúceho nariadenie č. 659/1999, pretože mohla ovplyvniť posúdenie zlučiteľnosti opatrenia pomoci so spoločným trhom. O takýto prípad ide, keď v rozhodnutí o schválení sa výslovne uvádza podmienka, podľa ktorej musí byť žiadosť o pomoc podaná pred začatím realizácie investičných projektov, čo je podmienka, ktorú Komisia pravidelne uplatňuje na svoje schválenie regionálnej schémy pomoci, tak ako to vyplýva z bodu 4.2 usmernení o národnej regionálnej pomoci.

Zmena schémy pomoci zavedená takýmto opatrením totiž nebola malá ani mierna a v dôsledku toho musela byť sporná schéma posúdená ako nová pomoc v zmysle článku 1 písm. c) nariadenia č. 659/1999 o uplatňovaní článku 88 ES, a nie ako existujúca pomoc.

(pozri body 91, 93, 94)

8. Komisia je oprávnená odmietnuť poskytnutie pomoci, pokiaľ táto pomoc nepodnecuje podniky, ktoré sú jej príjemcami, aby konali spôsobom, ktorý prispieva k realizácii jedného z cieľov stanovených v článku 107 ods. 3 ZFEÚ. Taká pomoc tak musí byť nevyhnutná na dosiahnutie cieľov stanovených v tomto ustanovení, takže bez tejto pomoci by trhové zákony samy osebe neumožňovali podnikom, ktoré sú príjemcami pomoci, konať spôsobom, ktorý prispieva k realizácii týchto cieľov. Pomoc, ktorá so sebou prináša zlepšenie finančnej situácie podniku, ktorý je príjemcom pomoci, bez toho, aby bola potrebná na dosiahnutie cieľov stanovených v článku 107 ods. 3 ZFEÚ, nemôže byť totiž považovaná za zlučiteľnú s vnútorným trhom.

Z uvedených skutočností vyplýva, že v kontexte článku 107 ods. 3 písm. a) ZFEÚ musí byť plánovaná pomoc na to, aby bola zlučiteľná so spoločným trhom, potrebná na rozvoj znevýhodnených regiónov. Na tento účel treba preukázať, že v prípade neexistencie plánovanej pomoci nedošlo k realizácii investície určenej na podporu rozvoja daného regiónu. Naopak, ak by sa ukázalo, že táto investícia by sa realizovala aj bez plánovanej pomoci, treba dospieť k záveru, že jediným cieľom tejto pomoci bolo zlepšiť finančnú situáciu podnikov, ktoré sú príjemcami pomoci, bez toho, aby bola splnená podmienka stanovená v článku 107 ods. 3 písm. a) ZFEÚ, a to, aby bola potrebná na účely rozvoja znevýhodnených regiónov.

To, že plánovaná pomoc na rozvoj znevýhodnených regiónov je nevyhnutná, možno vyvodiť tak z toho, že žiadosť o poskytnutie pomoci musí byť podaná pred realizáciou investičného projektu, ako aj na základe iných kritérií posúdenia.

(pozri body 104 – 106, 109)

9. Pozri text rozhodnutia.

(pozri bod 114)

10. V oblasti štátnej pomoci právo domáhať sa uplatnenia legitímnej dôvery predpokladá poskytnutie presných, bezpodmienečných a zhodujúcich sa záruk pochádzajúcich z oprávnených a spoľahlivých zdrojov dotknutým subjektom zo strany príslušných orgánov Únie. Toto právo sa totiž vzťahuje na každú osobu podliehajúcu súdnej právomoci v situácii, keď orgán alebo organizácia Únie spôsobila vznik dôvodných očakávaní tým, že tejto osobe poskytla konkrétne záruky. Bez ohľadu na formu oznámenia sú takýmito zárukami presné, bezpodmienečné a zhodujúce sa informácie.

Na legitímnu dôveru týkajúcu sa zákonnosti štátnej pomoci sa okrem toho v zásade, a pokiaľ neexistujú mimoriadne okolnosti, možno odvolávať len vtedy, ak bola táto pomoc poskytnutá v súlade s postupom upraveným v článku 108 ZFEÚ.

(pozri body 132, 134)